अंजोरिया पर पहिलहू चर्चा हो चुकल बा कि भोजपुरी सिनेमा आ संगीत का दुनिया में बड़का बड़का मगरमच्छ बाड़े जे रउरा के सोझहगे घोंट जइहें आ डकारो ना लीहें. भोजपुरी के बढ़न्ती से नाजायज फायदा उठावे का फेर मे ई मगरमच्छ कबो कवनो गायक के फँसावेले त कबो कवनो अभिनेता अभिनेत्री के सपना देखे वालन के.
कहीं से जोगाड़ बइठा के पहिले त एगो फिलिम के मुहुर्त कर लीहें. फेर शुरु हो जाई बंशी लगा के फँसे वाली मछरी के इन्तजार. जिन जाने फँस गइले तिनकर फेर कतहीं ठिकाना ना मिल पाई.बहुते लोग गवाह बा एह तरह के घटना के. कबो केहू ह्ल्ला करे ला त कबो लोग चुप्पी साध लेला कि दुनिया के अपना बेवकूफी के किस्सा का बताईं.
काल्हु बुध का दिने बनारस में एसटीएफ अगो अइसने मगरमच्छ श्रवण कुमार जायसवाल के बनारस में गिरफ्तार कर लिहलसि. श्रवण कुमार जायसवाल पहिले गणपति फिल्म्स गोरखपुर से जुड़ल रहे. बाद में साल २००८ में ऊ पान्डेय फिल्म्स प्रोडक्शन नाम के एगो कंपनी बना लिहलसि आ बनारस के सिगरा में राजकमल होटल में आपन आफिस खोल लिहलसि. आ शुरु हो गइल बुड़बक बनावे के खेल. बनारस के न्द लाल पटेल का शिकायत पर कि श्रवण कुमार ओकरा से आ दू गो दोसर लोग, आजमगढ़ के राजू चौहान आ गोरखपुर के चन्द्रशेखर, से पाँच पाँच लाख रुपिया ठग लिहलसि कि फिल्म में किरदार दे दी. शिकायत का बाद जाँच शुरु भइल आ एसटीएफ काल्हु श्रवन कुमार जायसवाल के गिरफ्तार कर लिहलसि.
अगर रउरा फिल्म भा संगीत का दुनिया में जाये के बा त अइसनका मगरमच्छन से बाँच के रही. कवनो आदमी के एह खातिर रुपिया मत दीं कि ऊ रउरा के संगीत भा फिल्म के दुनिया में आगा बढ़े के मौका दीहि.
bho_Deva bho_Deva bho_Deva bho_Deva